钦定古今图书集成/明伦汇编/氏族典/第264卷 > 王宗弼
## 钦定古今图书集成/明伦汇编/氏族典/第264卷 > 王宗弼

按《十国春秋》，前蜀王宗弼，本姓魏，名弘夫，高祖录为
“假子”，更今姓名。杨守厚之攻梓州也，高祖遣华弘等
救顾彦晖，谋因犒师，执之，宗弼乃以密语泄之彦晖，
高祖殊不为意，待之如初。已而从高祖攻东川，为东
川兵所擒，彦晖念旧恩，畜为子。及彦晖败，复自归于
高祖，积功至兼中书令，充北面行营招讨使。高祖病
且剧，以宗弼沉静多谋，召为马步都指挥使，同诸臣
受遗诏。后主继立，命宗弼守太师、兼中书令，判六军
辅政。已，又封钜鹿王，进封齐王。是时，后主不亲政事，
内外迁除，皆自宗弼出，纳贿行私，上下咨怨。唐兵入
境，会王宗勋等师至，三泉，望风退走。后主诏宗弼守绵谷，且令诛宗勋等。宗弼反与宗勋等合谋送款，魏
王继岌数其不忠，族诛焉。